**ŠIAULIŲ MIESTO SAVIVALDYBĖS ADMINISTRACIJA**

**TURTO VALDYMO SKYRIUS**

**SPRENDIMO DĖL PRAŠYMO PERDUOTI VALDYTI PATIKĖJIMO TEISE VALSTYBINĖS ŽEMĖS SKLYPUS**

**AIŠKINAMASIS RAŠTAS**

2021-11-30

Šiauliai

**Parengto sprendimo projekto tikslai ir uždaviniai**:

Prašyti Lietuvos Respublikos Vyriausybės perduoti valdyti patikėjimo teise Šiaulių miesto savivaldybei valstybinės žemės sklypus: teritorijoje tarp Traidenio gatvės ir žemės sklypų Lizeikos g. 22A, Šiauliuose, Lizdeikos g. 34, Šiauliuose, esantį ~3,6935 ha ploto žemės sklypą; teritorijoje tarp žemės sklypų Gytarių g. 24, Šiauliuose ir K.Korsako g. 103A, Šiauliuose, Pailių g., Šiauliuose, ir Pailių g. 19, Šiauliuose, esantį ~5,9386 ha ploto žemės sklypą; Purienų gatvėje, Šiauliuose, ~2,1 ha ploto žemės sklypą; Lieporių gyvenamojo rajono IV mikrorajono IV statybos komplekso detaliajame plane pažymėtą skaičiumi 7 (detalus planas patvirtintas Šiaulių miesto tarybos 1999-05-20 sprendimu Nr. 270) žemės sklypą ~0,5059 ha (toliau - Sklypai) gyvenamiesiems namams Šiaulių mieste statyti.

Šiaulių miesto savivaldybei gavus Sklypus valdyti patikėjimo teise, būtų galima įgyvendinti anksčiau paminėto detaliojo plano ir žemės sklypų formavimo ir pertvarkymo projektų sprendinius, užtikrinti Šiaulių miesto strateginio plėtros plano Miesto urbanistinės plėtros programoje numatytą tikslą – įgyvendinti Šiaulių miesto teritorijos plėtrą ir darnų vystymą.

Lietuvos Respublikos Vyriausybei perdavus Sklypus, numatoma, kad bus organizuojami Sklypų nuomos aukcionai, kuriuose galės dalyvauti Nekilnojamojo turto vystytojas (-ai) (toliau – Vystytojas). Išsinuomojus Sklypą numatoma, kad Vystytojas parengs teritorijų planavimo dokumentą išsinuomotam sklypui, t. y. išsinuomotame sklype Vystytojas suplanuos patogų, patrauklų daugiabučių gyvenamųjų namų kvartalą ir jame įrengs reikiamą infrastruktūrą (šilumos perdavimo tinklus, geriamojo vandens tiekimo ir nuotekų, įskaitant paviršines nuotekas, tinklus, tvarkymo inžinerinius statinius, vietinės reikšmės kelius D2 kategorijos, kitus transporto statinius). Vystytojui įgyvendinus projektą miesto gyventojams bus pasiūlyta įsigyti patogių su įrengta infrastruktūra naujos statybos būstų, kurių šiuo metu Šiaulių mieste trūksta.

**Dabartinis sprendimo projekte aptariamų klausimų reguliavimas:**

Vadovaujantis Lietuvos Respublikos Žemės įstatymo 7 straipsnio 2 dalies 1 punkto e papunkčiu, valstybinės žemės sklypai gyvenamiesiems namas statyti ir (ar) eksploatuoti perduodami patikėjimo teise Vyriausybės nustatyta tvarka Nacionalinės žemės tarnybos vadovo sprendimu, suderintu su Lietuvos Respublikos žemės ūkio ministerija.

**Sprendimo projekte numatytos naujos teisinio reglamentavimo nuostatos:**

Savivaldybės tarybai priėmus sprendimą prašyti perduoti patikėjimo teise valstybinės žemės Sklypus, Šiaulių miesto savivaldybės administracija teiks Nacionalinės žemės tarnybai prašymą dėl valstybinės žemės sklypų perdavimo, po to kai bus pabaigtos žemės Sklypų registravimo procedūros.

**Priėmus sprendimą, galimos pasekmės (tiek teigiamos, tiek neigiamos).**

Teigiamos pasekmės – Vyriausybei perdavus savivaldybei valdyti patikėjimo teise Sklypus, Vystytojams bus išnuomoti žemės sklypai, kuriuose Vystytojas pastatys daugiabučius gyvenamuosius namus, bus patenkinti miesto gyventojų lūkesčiai įsigyti patogius šiuolaikiškus naujos statybos butus, bus įgyvendintas Šiaulių miesto strateginio plėtros plano Miesto urbanistinės plėtros programoje numatytas tikslas – įgyvendinti Šiaulių miesto teritorijos plėtrą ir darnų vystymą.

Neigiamos pasekmės – priėmus sprendimą neigiamų pasekmių nenumatoma.

**Priėmus sprendimą, keičiami ar pripažįstami negaliojančiais teisės aktai.**

Priėmus sprendimą, teisės aktai nekeičiami ir nepripažįstami negaliojančiais.

**Sprendimui įgyvendinti reikalingi priimti papildomi teisės aktai.**

Sprendimui įgyvendinti priimti papildomų teisės aktų nereikia.

**Sprendimui įgyvendinti reikalingos lėšos.**

Sprendimo projekto įgyvendinimui lėšos: bus reikalingos žemės sklypų įregistravimui, žymų registravimui ir kt. VĮ Registrų centrui pagal nekilnojamojo turto registravimo paslaugų įkainius (iki 400 eurų) apmokėti.

**Sprendimo projekto antikorupcinis vertinimas.**

Vadovaujantis Teisės aktų ar jų projektų antikorupcinio vertinimo metodika parengta sprendimo projekto antikorupcinio vertinimo pažyma.

**Sprendimo projektą parengė** Šiaulių miesto savivaldybės administracijos Turto valdymo skyrius. Tiesioginis rengėjas − skyriaus vyr. specialistė Daiva Zeninienė, tel. 8 41 596 329.

**Numatomo teisinio reguliavimo poveikio vertinimo rezultatai.**

Numatomo teisinio reguliavimo poveikio vertinimas neatliekamas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą.

Turto valdymo skyriaus vedėja Ija Jencienė